# śrī-rādhā-upasudhā-nidhi-stavaḥ

mahāprabhu-śrī-hita-kṛṣṇa-candra-gosvāminā praṇītaḥ.

mahā-bhāgya-paripāka-labdha-rādhā-pada-spṛhā |

kācit sad-bhāva-prakṛtiḥ stauti dīnā nijeśvarīm ||1||

śṛṅgāra-rasa-mādhurya-sāra-sarvasva-vigrahe |

namo namo jagad-vandye vṛṇdāvana-maheśvari ||2||

cāru-campaka-gaurāṅgi kuraṅgī-bhaṅga-locane |

kṛpayā dehi me dāsyaṁ prema-sāra-rasodayam ||3||

prasīda paramānanda-rasa-nisyandi-sat-pade |

sakṛt-kṛpā-kaṭākṣeṇa paśya mām atikātaram ||4||

koṭi-koṭi-jagad-bhāsi-nakha-candra-maṇi-cchaṭe |

āścarya-rūpa-lāvaṇye sakṛn me dehi darśanam ||5||

mahā-prema-rasānanda-mada-vihvalākṛte |

pulakodbhinna-sarvāṅgī kadā tvām avalokaye ||6||

hā nātha prāṇa-dayita kvāsi kvāsīti vihvalām |

aṅka-sthite priye rādhe kadā tvām avalokaye ||7||

sarvajño’pi pareśo’pi mugdha mugdho’tinīcavat |

cāṭūni kurute yasyāḥ saiva me jīvaneśvarī ||8||

yasyāḥ pada-rasānandā koṭy-aṁśenāpi no samāḥ |

sarva-premānanda-rasāḥ saiva tvaṁ svāminī mama ||9||

hā rādhe prāṇa-koṭibhyo’py atipreṣṭha-padāmbuje |

tava sevāṁ vinā naiva kṣaṇaṁ jīvitum utsahe ||10||

sarva-loka-mahāścarya-sukumārāṅgi te katham |

tvat-prasādāpta-rūpeṇa vinā syād bhajanaṁ mayā ||11||

patitvā dharaṇī-pṛṣṭhe gṛhītvā daśanais tṛṇam |

tavaiva caraṇe dāsyaṁ yāce vṛṇdāvaneśvari ||12||

tavāścarya-rasāmoda-matta-mattākṛtiṁ kadā |

kiśoraṁ śyāmam āloke vibhramantaṁ tatas tataḥ ||13||

kadā tava padāmbhoje nipatantaṁ muhur muhuḥ |

kṛṣṇa-bhṛṅgam ahaṁ vīkṣe tvad-rasāsava-ghūrṇitam ||14||

tatra tatrātimattena kiśoreṇa dhṛtāñcalām |

huṅkāra-garva-dṛg-bhaṅgī kadā tvām avalokaye ||15||

bhūyo bhūyo’nunītāhaṁ paramānanda-mūrtinā |

kadā prasādayiṣyāmi tvāṁ patitvā padāmbuje ||16||

kadā tvāṁ yukti-cāturyair loka-dharmādi-śaṅkitā |

prabodhya[[1]](#footnote-2) ghaṭayiṣyāmi mahā-rasika-maulinā ||17||

kadā kāntaṁ pariṣvajya suptāyāḥ kuñja-mandire |

tava saṁvāhayiṣyāmi sukumāra padāmbuje ||18||

kadā gṛhītvā mad-dhastān nava-tāmbūla-vīṭikām |

priyāsya-candre dadatīṁ svāmini tvāṁ vilokaye ||19||

kadā rati-kalā veśotkarṣantaṁ te kucāñcalam |

vilokya tvat-priyaṁ vyājāt smitvā yāsyāmy aham ||20||

kadā rasika-rājena ramyamāṇāṁ mahādbhutam |

dṛṣṭvā dṛṣṭvā kuñja-randhraiḥ bhaveyaṁ rasa-vihvalā ||21||

mahā-madhura-sat-prema-rasa-sāra-mahodaye |

aho tvan-māyayā mūḍhās tvad-dāsyenonmukhā janāḥ ||22||

aho tvac-caraṇāmbhoja-mādhurīm api sattayā |

sarvajñā api na jñātvā bhrāmayanty eva bahir bahiḥ ||23||

tvat-sevā rītir āścarya-loka-veda-vilakṣaṇā |

tavaiva kṛpayā labhyā kadā sad-guru-saṅgataḥ ||24||

tvam eva sva-padāmbhoja-rasa-vartmani me matim |

nītivatya sva-kāruṇyāt pūrṇāśā na karoṣi kim ||25||

kadā kṛṣṇo’pi bhuktena sambhojya tvāṁ priyeśvarīm |

tvad-ucchiṣṭāmṛtaṁ bhuktvā kṛta-kṛtya-padaṁ labhe ||26||

kuñja-talpa-samāsīnāṁ lola-kṛṣṇāṅka-bhūṣaṇām |

kadāhaṁ tvāṁ kariṣyāmi nava-saṅga-bhaya-trapām ||27||

nija-pādāmbuja-prema-rasa-jyotir-ghanākṛtiḥ |

kuru māṁ kiṅkarīṁ prāṇa-dayite vārṣabhānavi ||28||

premāmṛta-rasānanda-makarandaugha-varṣiṇīm |

kadā pādāravinde’haṁ vinde dāsyaṁ taveśvari ||29||

bhūtvāti-sukumārāṅgī kiśorī gopa-kanyakā |

kadāhaṁ lālayiṣyāmi mṛdulaṁ te padāmbujam ||30||

kadā govinda-sandeśa-vacanāmṛta-dhārayā |

pūrayiṣyāmi te karṇa-kuharaṁ hṛdayeśvari ||31||

kadā tvad-āsvāda-vāṇī-śītalāmṛta-secanaiḥ |

saṁjīvya harim uttaptam ālabheta kaṇṭha-mālikām ||32||

kadā tvāṁ tvat-suhṛd-veśāṁ kṛtvā saṁrakṣitāṁ mayā |

prāg upetya hari-smeraḥ kare dhṛtvābhineṣyati ||33||

kadā vihṛtya kāntena kvacid asmat-parokṣataḥ |

tad-bhūṣitāṁ samāyātāṁ hasantyas tvāṁ vicakṣmahe ||34||

mithyaiva nirdiśaṁ tyāgas tvat-prāṇe vraja-nāgare |

premāndhayāḥ kadā te’haṁ rasadāṁ janaye ruṣam ||35||

vidagdha-sundarī-vṛnda-vara-cūḍāmaṇe kadā |

mahā-rasa-nidhe rādhe param ārādhaye tava ||36||

hā rādhe svāmini kadā kiśorī divya-rūpiṇī |

premaika-rasa-magnāhaṁ bhaveyaṁ tava kiṅkarī ||37||

vaiṣṇavānanda-koṭir vā brahmānandādi-koṭayaḥ |

mayā te pan-nakha-jyotiḥ-kaṇān nirmañchanī-kṛtā ||38||

sarve dharmā mamādharmāḥ sarvaṁ sādhum asādhu me |

na yatra labhyate rādhe tvat-padāmbuja-mādhurī ||39||

kadā madāndha-govindaṁ sutīkṣṇaṁ nakhara-kṣataiḥ |

mithyā vyathānukārais tvāṁ hasiṣyāmi mudānvitā ||40||

āścarya-rasa-mattena mahā-nāgara-maulinā |

sambhujyamānāṁ tvāṁ vīkṣya kadā syāṁ pulakānvitā ||41||

tat-tat-surata-vaicitrī-caturaṁ tvat-priyaṁ kadā |

tavāṅke vīkṣya khelantaṁ pateyaṁ mūrcchitā bhuvi ||42||

kiṁ karomi kva gacchāmi kasya pāde luṭhāmy aham |

kathaṁ vā labhate rādhe tava dāsya-rasotsavam ||43||

vaikuṇṭhādi-padaṁ kāmyam api tucchaṁ mataṁ mama |

na yatra tvām ahaṁ vīkṣe vṛndāraṇya-vilāsinī ||44||

cumbamānāṁ śliṣyamānāṁ pāyamānādharāṁ muhuḥ |

kadā tvāṁ vīkṣya kāntena magnā syāṁ rasa-sāgare ||45||

gāḍha-tvac-caraṇāmbhoja-baddha-premāham īśvari |

kadā rati-rasaṁ sāndraṁ sarvam āsvādaye tava ||46||

śrī-rādhe tvat-padāmbhoja-parāga-parirañjite |

vṛndāraṇye rasamaye dehi me niścalā ratim ||47||

yatantu kṛtino yajña-tapaḥ-svādhyāya-saṁyamaiḥ |

ahaṁ tvac-caraṇāmbhoja-reṇor evāśayā sthitā ||48||

na tvaṁ vaikuṇṭha-loke’pi na vā te rasadaḥ priyaḥ |

vṛṇdāvanād ṛte tasmāt tad evāhaṁ gati-śritaḥ ||49||

sarvānandamayākāreṣv api vṛṇdāvane prabho |

rādhe tvad-rasa-mattaiva mūrtir me rocate param ||50||

nityonmada-rasa-prema-vilāsa-madhurākṛtiḥ |

tvad-dāsyena vinā dṛśyaṁ sva-priyaṁ me pradarśaya ||51||

pitṛ-mātṛ-suhṛd-bandhu-muktānām atha gocaram |

kadā te priyam āścarya-rasa-mūrtiṁ vilokaye ||52||

tat-tal-loka-prakaṭitas tat-tat-sukha-mayākṛtiḥ |

sarva-sāra-rasāṅga-śrīḥ kadā te dṛśyate priyaḥ ||53||

vṛṇdāvana-nikuñjeṣu nitya-līlā-vinodinam |

tvad-eka-nirataṁ nityaṁ kadā vīkṣye priyaṁ tava ||54||

anantānanda-rūpaṁ te priyaṁ tvan-maya-jīvanam |

vikalpita-gatiṁ mūḍhaiḥ sadāhaṁ draṣṭum utsahe ||55||

yadānanda-rasāṁśāṁśam upajīvanti sarvaśaḥ |

tat-tad-ākāra-līlāstaṁ didṛkṣe tvat-priyaṁ rahaḥ ||56||

yadyapy ānanda-sāmrājyaṁ sarva-līlākṛtiṣv api |

tathāpi leśa-mātraṁ te tvad-vakṣoruha-bhūṣaṇe ||57||

ayogo’pi vimūḍho’pi mayi sarvādhamo’pi ca |

anantāścarya-kāruṇye naivopekṣitum arhasi ||58||

loka-veda-pathaṁ tyaktvā tavaiva caraṇāmbujam |

gato’smi śaraṇaṁ rādhe na māṁ tvāṁ tyaktum utsahe ||59||

astu vāmāstu vā rādhe koṭi-janmāntare’pi me |

tvat-padāmburuhe dāsyam āśā tv āvaśyakī mama ||60||

sarvathā sāra-sāraika-nakha-candra-sudhā-lave |

kathaṁ tvac-caraṇāmbhoja-sevāśāṁ tyaktum utsahe ||61||

laukikair vaidikair vāpi viruddhyāsakta-mānasam |

tvat-padaika-rase mattaṁ kiṁ māṁ tvaṁ nahi paśyasi ||62||

anāthaṁ patitaṁ mūḍhaṁ tvad-eka-pada-jīvanam |

kṛpā-snigdhāvalokena paśya vṛṇdāvaneśvari ||63||

svāminy ati-rasāścarya-mūrte svasya priyasya ca |

rahaḥ śuśrūṣaṇe yogyaṁ mama dehi paraṁ vapuḥ ||64||

brahmeśa-nāradādīnāṁ yatrāśāpi suduṣkarā |

tāṁ tvat-kaiṅkarya-padavīṁ kāmaye[[2]](#footnote-3) tat dhig astu mām ||65||

rādhe tvad-dāsya-padavī sarva-bhaktaiś ca durgamā |

tatrāpi #van nirlajjo duḥpratyāśāṁ karomy aham ||66||

atyasambhāvite’py arthe durāśā me yayārpitā |

namas tasyai namas tasyai tasyai tubhyaṁ namo namaḥ ||67||

sarva-maryādayātīta-sarveśādhika-vaibhave |

kim aśakyaṁ tavāpy asti namas tubhyaṁ namo namaḥ ||68||

ya eteneśvarīṁ rādhāṁ stavena stauti bhāvataḥ |

sa tasyā unmada-rasaṁ prasādaṁ labhate’cirāt ||69||

śrī-kṛṣṇa-dāsena kṛto’yaṁ vṛndāraṇya-nikuñja-nāgara-mithunāya lalitādi-bhāgya-bhūn me namaḥ ||70||

iti śrīman-mahāprabhu-śrī-hita-kṛṣṇa-candra-gosvāmi-pāda-viracitaṁ śrī-rādhā-upa-sudhā-nidhi-stotraṁ samāptam ||

1. prabodha in text. [↑](#footnote-ref-2)
2. kāmayat iti mūle. [↑](#footnote-ref-3)